**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/819-3/2025.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2025. június 27-én 11.30 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

Varga József alpolgármester

dr. Temesvári Zsolt

Kiss István képviselők

**Igazoltan távol:** Inhof Tamás képviselő

**Tanácskozási joggal megjelent**:

dr. Varga Viktória jegyző, jegyzőkönyvvezető

dr. Kiss Balázs Tamás aljegyző

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 4 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra.

**Napirend:**

**1) Az önkormányzat 2025. évi költségvetésének módosítása**

*Előterjesztő: Bíró Imre polgármester*

**2) A Zánkai Közös Önkormányzati Hivatal 2025. évi költségvetésének módosítása**

*Előterjesztő: Bíró Imre polgármester*

**3) A településrendezési eszközök 2025/2. számú módosítása során főépítészi feljegyzés és tervdokumentáció elfogadása**

*Előterjesztő: Bíró Imre polgármester*

**4) Polgármesteri illetmény megállapítása**

*Előterjesztő: dr. Varga Viktória jegyző*

**5) A „Szepezdi Extrémsport Szövetség” Egyesület támogatásának jóváhagyása**

*Előterjesztő: Bíró Imre polgármester*

**6) A Balatonszepezdi Gesztenyevirág Nőegylet támogatásának jóváhagyása**

*Előterjesztő: Bíró Imre polgármester*

**NAPIREND TÁRGYALÁSA**

**1) Az önkormányzat 2025. évi költségvetésének módosítása**

*Előterjesztő: Bíró Imre polgármester*

**Bíró Imre polgármester:** Hatalmas összeg szerepel a költségvetésben, de ez ne tévesszen meg senkit. A tartalékban lévő pénzt hónapról hónapra lekötik, így ez halmozottan jelentkezik, és emeli meg a főösszeget. A műszaki karbantartó bérére lett félretéve 5.085.000 Ft, de egyelőre nem találtak ilyet, még mindig maga látja el ezt a feladatot. Később majd meglátják, hogy szükséges-e ez a pozíció. Sajnos nem találnak senkit. A közös hivatalnál a köztisztviselők bére július 1-től változik. Nekik is van irodavezetőjük, aki nem köztisztviselő. Az ő munkája is fontos, talán itt helyben a legfontosabb, ezért neki is javasolná, hogy történjen meg a béremelés. Ez kb. 700.000 Ft lenne erre az évre. Még egy dolog van, amit szeretne, hogy a munkába járás térítését 30 Ft/km-ben állapítsák meg, ehhez a 9. §-t kell módosítani. Ez két embert érint. Kérdezi, hogy valakinek van-e kérdése, észrevétele, hozzászólása?

**Kiss István képviselő**: Jobban nézzék meg a kolléga béremelését, ne automatikusan kapja meg. Szükséges-e, indokolt-e, ne automatikus legyen.

**Bíró Imre polgármester:** Ő ugyanúgy végzi a munkáját, szerinte így lenne tisztességes. Az 5 milliós csomagot nem használták fel. Gesztus értékű lenne az ő részére is megadni az emelést. Szeretné, ha ezt biztosítanák számára.

**Varga József alpolgármester**: Rossz a fogalmazás, egy béremelés soha nem gesztus értékű. Ő el tudja fogadni a béremelést.

**Kiss István képviselő**: Nem ellene van, ha a munkája miatt indokolt, akkor szavazzák meg. Ha valóban úgy ítéli meg a polgármester, akkor ő is elfogadja.

*További kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot az elhangzott módosítással szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**7/2025. (VII.2.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a 2025. évi költségvetésről szóló 2/2025. (II.25.) önkormányzati rendelet módosításáról szóló rendelet-tervezetet a 9. § (3) bekezdés módosításával, miszerint *„A képviselő-testület az általános személygépkocsi normaköltség 2025. évi összegét 30 Ft/km összegben állapítja meg.”* elfogadja és 7/2025. (VII.2.) számon önkormányzati rendeletei közé iktatja.

**2) A Zánkai Közös Önkormányzati Hivatal 2025. évi költségvetésének módosítása**

*Előterjesztő: Bíró Imre polgármester*

**Bíró Imre polgármester:** Ahogy az előbb elhangzott, a módosítás egyik oka az illetményemelés, amit az állam biztosít, illetve egy fővel kevesebb dolgozó lett a hivatalban. Ezek Szepezd viszonylatában azt jelentik, hogy a tervezett 21 millió Ft helyett csak 19 millió Ft-ot kell az önkormányzatnak hozzátenni a hivatal költségvetéséhez. Korában nem fogadták el a költségvetést, de ennek jelentősége nincsen. Kérdezi, hogy valakinek van-e kérdése, észrevétele, hozzászólása?

**Varga József alpolgármester**: Kitart amellett, ahogy eddig szavazott. Nem amiatt fizetnek kevesebbet, amit kifogásoltak, hanem mert az állam hozzátett, így fenntartja a korábbi álláspontját.

**Kiss István képviselő**: Mindegy, hogy hogyan szavaznak, mert nem befolyásol semmit. Csak jelzés értéke van, ha nemmel szavaznak.

**Bíró Imre polgármester**: Igazságos úgy lenne, hogy egyhangúlag kellene meghozni a döntést.

**dr. Temesvári Zsolt képviselő**: A harcot folytatni kellene, de ebben a helyzetben nem biztos, hogy szembe kell szegülni.

*További kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 1 igen és 3 nem szavazattal a határozati javaslatot nem fogadta el.**

**3) A településrendezési eszközök 2025/2. számú módosítása során főépítészi feljegyzés és tervdokumentáció elfogadása**

*Előterjesztő: Bíró Imre polgármester*

**Bíró Imre polgármester:** A HÉSZ módosítás a Kommentár Alapítvány ügyében már véget ért, most indulna a második rész, ami a nagyobb csomag. A legutóbbi anyag sem volt hibátlan, azt javítani, ellenőrizni kellett. A mostani már a jó anyag, a testület szándékával összhangban van, szerepelnek benne a lakossági kérések is. Nem fogja egyesével felsorolni, elég nagy az anyag. Jövőre meg kell kezdeni az új HÉSZ megalkotását is. A főépítészi feljegyzést és a tervdokumentációt kell elfogadni, ezt követően indulhatna meg a hatósági egyeztetés. Kérdezi, hogy valakinek van-e kérdése, észrevétele, hozzászólása?

**Varga József alpolgármester**: A Főépítész ezt elfogadhatónak találta, így ez egy biztosíték számára, hogy rendben van.

**Kiss István képviselő**: Hiányolja, hogy nincsen itt a főépítész. Jó lenne, ha a jövőben jelen lenne az őt érintő napirendeknél.

**Bíró Imre polgármester**: Sokat foglalkozott építési ügyekkel, bele kellett folyjon, így ő már rutinos ezekben az ügyekben. Kollektív csapatmunkáról van szó, sokszor csak konkrét dolgokra tud rákérdezni. Főépítész úr eléggé elfoglalt.

**Kiss István képviselő**: De hát kap érte fizetést, kötelessége itt lenni.

*További kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatokat hozza:**

**50/2025. (VI.27.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a településrendezési eszközök 2025/2. számú módosítása során a 419/2021. (VII.15.) Korm.rendelet 7. § (7) bekezdése szerint készült főépítészi feljegyzést az előterjesztés 1. melléklete szerint elfogadja.

Határidő: azonnal

Felelős: polgármester

**51/2025. (VI.27.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a 2025. január 17-én megindított Településrendezési terv módosítására irányuló általános eljárásban a képviselő-testület döntései alapján kiegészített és átdolgozott tervdokumentációt elfogadja és azt véleményezésre alkalmasnak tartja.

Felkéri a polgármestert és a főépítészt az egyeztetési eljárás megindítására.

Határidő: azonnal

Felelős: polgármester, főépítész

**4) Polgármesteri illetmény megállapítása**

*Előterjesztő: dr. Varga Viktória jegyző*

**Bíró Imre polgármester:** Kérdezte, hogy van-e ebben önkormányzati rész, de ez állami normatívából valósul meg. Valamennyi önkormányzatnak meg kell ezt tárgyalnia. A nemzetgazdasági átlagkeresethez van kötni a polgármester illetménye. Kérdezi, hogy valakinek van-e kérdése, észrevétele, hozzászólása?

**dr. Varga Viktória jegyző**: A testületnek tényleges döntési helyzete nincsen, határozatban kell megállapítani a jogszabály által előírt illetmény összegét.

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 3 igen szavazattal**

**– 1 tartózkodás mellett – az alábbi határozatokat hozza:**

**52/2025. (VI.27.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete megállapítja, hogy a Magyarország helyi önkormányzatairól szóló 2011. évi CLXXXIX. törvény 71. § (4) bekezdés a) pontja alapján Bíró Imre polgármester illetménye 2025. július 1. napjától 1.001.000 Ft/hó.

Határidő: folyamatos

Felelős: jegyző

**53/2025. (VI.27.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete megállapítja, hogy a Magyarország helyi önkormányzatairól szóló 2011. évi CLXXXIX. törvény 71. § (6) bekezdése alapján Bíró Imre polgármester 2025. július 1. napjától illetményének 15 %-ában meghatározott, 150.150 Ft/hó összegű költségtérítésre jogosult.

Határidő: folyamatos

Felelős: jegyző

**5) A „Szepezdi Extrémsport Szövetség” Egyesület támogatásának jóváhagyása**

*Előterjesztő: Bíró Imre polgármester*

**Bíró Imre polgármester:** Fiatal civil szervezetről van szó, ők rendezik a retró partyt évek óta. A támogatási keretül 4,5 millió forint, az egyesület 661.000 Ft támogatási igénnyel jelentkezett. Kérdezi, hogy valakinek van-e kérdése, észrevétele, hozzászólása?

**Varga József alpolgármester**: Kérdezi, hogy a strandi sportos esemény is benne van?

**Bíró Imre polgármester**: Nem, csak a retró party.

**Varga József alpolgármester**: Nagyon jól sikerült, nagyon sokan voltak tavaly is.

**dr. Temesvári Zsolt képviselő**: Át kellene gondolni, hogy akarják-e a keretet bővíteni. Nem fognak beleférni a 4,5 milliós keretbe, mert van más civil szervezet is.

**Bíró Imre polgármester**: A költségvetés végrehajtásáért ő felel. A keretszámokat tartani kéne.

**Kiss István képviselő**: Összességében szeretne szólni a civil szervezetek támogatásáról. A 4,5 millió Ft egy elenyésző összeg a költségvetésükhöz képest. A civil szervezetek hasznosak, fontosak, támogatni kell őket. A támogatást mindenképpen javasolja, alig lépi túl a költségvetési keretet.

**Varga József alpolgármester**: Őt nem érdekli, hogy máshol mekkora a keret. Ha hozzá kell nyúlni, akkor nyúljanak hozzá. Minden héten komoly dolgok vannak a focipályán, amit szépen rendben tart a sportklub.

**Bíró Imre polgármester**: Már az előző ülésen is a horgászokat állította jó példának. A program összeállításakor jelen van az összes civil szervezet. A télen ki lettek értesítve, a horgászok eljöttek, segítettek a programok szervezésében. Az önkormányzattól a legkönnyebb pénzt kérni, de más módja is van támogatások elnyerésére. A horgászok azért jó példa, mert az ő költségeiket csak részben fedezi az önkormányzati juttatás. Azért gondolja, hogy lássák a civil szervezetek is, hogy nem könnyű bevételt szerezni. A horgászok pályáztak, tettek érte, hogy más forrást is keressenek.

*További kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal**

**– egyhangúlag – az alábbi határozatot hozza:**

**54/2025. (VI.27.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a „Szepezdi Extrémsport Szövetség” Egyesület 661.000 Ft összegű támogatását jóváhagyja.

A képviselő-testület a támogatást előfinanszírozással biztosítja.

A támogatás forrása a 2025. évi költségvetésről szóló önkormányzati rendelet.

Felhatalmazza a polgármestert a támogatási szerződés aláírására.

Határidő: azonnal

Felelős: polgármester

**6) A Balatonszepezdi Gesztenyevirág Nőegylet támogatásának jóváhagyása**

*Előterjesztő: Bíró Imre polgármester*

**Bíró Imre polgármester:** 2,3 millió forint maradt a támogatási keretből. A nőegylet 700.000 Ft-ot szeretne a weboldal fenntartásához, könyvelési díjakra és közösségi programjaik anyagszükségletére. Kérdezi, hogy valakinek van-e kérdése, észrevétele, hozzászólása?

**Varga József alpolgármester**: Szeretné ezt pontosabban látni, hogy mire kérik.

**Lakatosné Horváth Krisztina elnök**: Az előző években hosszú éveken keresztül a nőegylet volt tudomása szerint az egyetlen civil szervezet, aki komoly pályázatokat adott be és több millió forintot költöttek el, hogy emeljék a település színvonalát. Idén nem tudtak beadni pályázatot. Szerinte hiányzik a kommunikáció az önkormányzat és a civil szervezetek között. A polgármester nyilván rá gondolt, hogy nem ment el az egyeztetésre. Hosszú levelet fogalmazott meg az irodavezetőnek és a rendezvényszervezőnek, hogy miben tudnak segíteni. A megbeszélés idején nem tartózkodott Magyarországon, a levél pedig elkallódott. Azóta is írt levelet, de az önkormányzat erre sem válaszolt. Ők tényleg azért tevékenykednek, sokszor a saját pénzükön, mert jó szívvel csinálják. Becsülettel helyt állt minden alkalommal, senki egy szót sem szólt hozzá. Itt el van az önkormányzat, de kapcsolat nincsen, levelekre nem válaszol, telefonon nincs kapcsolat. Rengeteget tesznek a településért, de egy köszönetet nem kaptak érte.

**Varga József alpolgármester**: Kaptak egy területet…

**Lakatosné Horváth Krisztina elnök**: Nem kaptak, az önkormányzat kapta, a nőegylet a karbantartást vállalta el. Szívesen csinálják.

**Varga József alpolgármester**: De hát ezért kapták.

**Lakatosné Horváth Krisztina elnök**: Az ott élő szomszéd beperelte az önkormányzatot, de mégis ő volt ott a tárgyaláson az aljegyző úrral. Hiányos a kommunikáció, nem tudják a képviselők, miről van szó. A földmérőt is ők fizették.

**Varga József alpolgármester**: Ő abban tudja lemérni a civil szervezet aktivitását, amit lát.

**Lakatosné Horváth Krisztina elnök**: Énekkart tartott évekig, egyetlen meghívást sem kapott az önkormányzattól.

**Bíró Imre polgármester**: Ez nem így működik. Neki annyi ideje nincsen, hogy hívogasson mindenkit. A civil szervezet feladata integrálódni az önkormányzat tevékenységébe. Programszerű részvételt várnának el. Ilyen jellegű támogatásokat szeretnének biztosítani.

**Lakatosné Horváth Krisztina elnök**: Ő érzi magát ostobának, hogy jár az Annamária nyakára, hogy szeretnének programokat, rendezvényeket szervezni a strandra, de mindig visszapattan. Még mindig nem kaptak rá választ.

**Bíró Imre polgármester**: Holnap jönnek a vonósok, kapnak karszalagot. Nyitott ajtókon dörömböl.

**Lakatosné Horváth Krisztina elnök**: Ezt most hallja először. A kommunikáció hiányzik. Ő nem 20 éves kezdő, vele lehet beszélni. Hiszi azt, hogy ha jó szívvel tud tevékenykedni a településen.

**Kiss István képviselő**: Tudják, hogy gond van a kommunikációval. Ezt oda-vissza jobbá kell tenni. Javítsanak ezeken a dolgokon, vonják be jobban a település munkájába a nőegyletet, mert szükség van rájuk a településen.

**dr. Temesvári Zsolt képviselő**: Pontosan azzal van a baj, hogy nem hallanak a nőegylet tevékenységéről.

**Kiss István képviselő**: A rendezvényekre meg kell hívni a képviselőket és máris mindenki tud a tevékenységről. Oda-vissza kell javítani a kommunikáción.

**Varga József alpolgármester**: Meg fogja szavazni a támogatást, csak jelezni szeretné, hogy látványosabb tevékenységet várna el a szervezettől. A többiekhez képest kevésbé látja a nőegylet működését.

**Kiss István képviselő**: Bízni szeretne abban, hogy ez változni fog.

**dr. Temesvári Zsolt képviselő**: Azt gondolja, hogy ebben a kérdésben nem tudnak dönteni, a napirend elnapolását javasolja.

**Bíró Imre polgármester**: Egyetért, kéri a támogatási kérelem kiegészítését.

**Kiss István képviselő**: Senki részéről ne legyen sértődés, mert az nem viszi előre a dolgokat. Ő nagyon támogatja a nőegylet tevékenységét.

**Lakatosné Horváth Krisztina elnök**: Mindenhol ott a kezük nyoma, sajnálja, hogy ezt a képviselők nem látják.

**dr. Temesvári Zsolt képviselő**: Mert nincs információ róla.

**Bíró Imre polgármester**: Az elhangzottak alapján elnapolja a döntéshozatalt.

Több napirendi pont nem lévén Bíró Imre polgármester megköszöni a nyilvános ülésen való részvételt, és azt 9.05 órakor bezárja.

K. m. f.

**Bíró Imre dr. Varga Viktória**

polgármester jegyző